**МЕСЯЦА СЕНТЯБРЯ В 10 ДЕНЬ**

**СЛУЖБА СВЯЩЕННОМУЧЕНИКУ УАРУ,**

**ЕПИСКОПУ ЛИПЕЦКОМУ**

НА ВЕЧЕРНИ

на Господи, воззвах: стихиры на 8: праздника 3, и святаго 5.

Стихи́ры священному́ченику Уа́ру, глас 5.

Подобен: Радуйся:

О́тче священному́чениче Уа́ре,/ я́ко Дави́да от стад о́вчих/ Госпо́дь восприя́т тя/ пасти́ Це́рковь Свою́ в годи́ну гоне́ний,/ тве́рдость произволе́ния твоего́ ве́дый,/ и я́ко страда́льца зако́нна/ венча́ тя Христо́с Бог,// име́яй ве́лию ми́лость. Два́жды.

О́тче трудолю́бне Уа́ре,/ Ева́нгелия пропове́дниче,/ каре́лом благовести́ти потща́лся еси́,/ и па́ству ли́пецкую под криле́ собра́л еси́,/ ве́рныя от ересе́й и собла́знов храня́,/ облече́н си́лою свы́ше:/ ю́же подаде́ ти Христо́с Бог,// име́яй ве́лию ми́лость.

О́тче доблему́дренне Уа́ре,/ свята́го Патриа́рха Ти́хона послу́шниче/ и священному́чеником Ли́пецким сомоли́твенниче,/ Ду́хом Бо́жиим с си́ми води́мый!/ А́ще и проше́л еси́ посреде́ се́ни сме́ртныя,/ не убоя́лся еси́ зла:/ я́ко с тобо́ю пребы́сть во страда́ниих Христо́с Бог,// име́яй ве́лию ми́лость.

О́тче крестоно́сне Уа́ре,/ тя́жкое и́го рабо́тное во у́зах караганди́нских/ ве́рою во благо́е и́го Спаси́теля на́шего претвори́вый,/ боле́зни и лю́тыя ра́ны я́ко я́звы Его́ прия́л еси́./ Те́мже, я́ко до конца́ вся претерпе́вша,/ Небе́снаго Ца́рства сподо́би тя Христо́с Бог,// име́яй ве́лию ми́лость.

Слава, глас 6:

Прииди́те, ве́рнии,/ сни́демся в це́рковь Госпо́дню,/ да просла́вим свиде́теля Христо́ва,/ земли Карельския молитвенника,/ народа Казахстанскаго предстателя/ и засту́пника гра́да на́шего,/ доблемудраго священному́ченика Уа́ра,/ пра́во пра́вивша сло́во и́стины/ и пострада́вша му́жески,/ и нам заве́т оста́вивша/ жи́ти благоче́стно// и ходи́ти досто́йно пред Бо́гом.

И ныне, праздника.

Вход. Прокимен дне.

И чтения 3 священномученику Церкве Русския XX века единому.

Деяний святых апостол чтение. (Глава 4.)

Во дни оны, глаголющим апостолом к людем:

Деяний святых апостол чтение. (Глава 4.)

Во дни оны, видяще иудеи Петрово дерзновение:

Деяний святых апостол чтение. (Глава 4.)

Во дни оны, отпущена бывша апостола приидоста к своим:

Аще изволит настоятель творити бдение, на литии стихира храма.

И святому, глас 8.

Подобен: Что вас наречем:

Что тя наречем, Уаре святителю:/ каменя ли веры, яко Церковь гонимую утверди;/ Царства ли наследника, яко тленная остави;/ воина ли, доблестно бо муки претерпе;/ Христова ли таинника, вся любовию прощающа?/ Многая твоя имена,/ и большая дарования:// моли спастися душам нашим.

Слава, глас 6:

Ли́пецкая земля́ торжеству́ет дне́сь/ в па́мяти святи́теля своего́ Уа́ра,/ Каре́лия хва́лится труда́ми благове́стия его́/ и сте́пи Казахста́нския кро́вию его́ освяща́ются./ Мы же умиле́нно вопие́м:/ Це́рковь Ру́сскую твои́ми моли́твами сохрани́,// священнострада́льче Уа́ре.

И ныне, праздника, или Богородичен, глас тойже:

Преблагослове́нна еси́, Влады́чице,/ держа́вная Засту́пнице ро́да на́шего,/ страда́льцев утвержде́ние и ве́рных похвало́./ И ны́не не отста́ви ми́лости Твоея́ от на́с,/ спаса́ющи рабы́ Твоя́ от вся́ких лю́тых,/ да сла́вится свято́е и благослове́нное и́мя Твое́// по всей земли́.

На стиховне стихиры священномученику Уару, глас 7[[1]](#footnote-1):

Презре́в вре́менная,/ святы́й священному́чениче Уа́ре,/ и на суди́щи му́жески испове́дав Христа́,/ вене́ц му́ченический от Него́ прия́л еси́/ и ны́не, име́я дерзнове́ние,/ Того́ моли́, я́ко Бо́га Всеси́льна,/ па́ству Ли́пецкую утверди́ти// и мир умири́ти.

Стих: Свяще́нницы Твои́ облеку́тся в пра́вду,/ и преподо́бнии Твои́ возра́дуются.

Всехва́льне священному́чениче Уа́ре,/ ничто́же тя разлучи́ от любве́ Христо́вы:/ ни сро́дство, ни дру́жество, ни благ земны́х обеща́ние,/ ни заточе́ния и сме́рти преще́ние,/ я́ко бо сокро́вища му́ки вмени́в,/ Христу́ сораспя́лся еси́.// Того́ моли́ спасти́ ду́ши на́ша.

Стих: Честна́ пред Го́сподем/ смерть преподо́бных Его́.

Священному́чениче Уа́ре богому́дре,/ а́нгеле Це́ркве Ли́пецкия,/ тя ни земля́ потаи́ла есть,/ ни зло́ба люде́й богопроти́вных сокры́ла есть,/ но отверзо́шася тебе́ ра́йския две́ри,/ и в со́нме новому́ченик Христу́ предсто́иши./ Моли́ за па́ству твою́,// ве́рою твоя́ страда́ния почита́ющую.

Слава, глас 2:

Кто не почуди́тся, кто не просла́вит/ тве́рдость доблему́дренныя души́ твоея́,/ Уа́ре, свиде́телю ве́рный?/ Обе́та бо да́ннаго во о́трочестве твое́м,/ е́же служи́ти олтарю́ Госпо́дню,/ никакоже отступи́л еси́,/ и в темни́це вопроша́ющим тя отвещал еси:// в Него́же ве́рую, во ве́ки не отве́ргуся.

И ныне, самогласен праздника, глас тойже.

Тропарь священномученику Уару, глас 4[[2]](#footnote-2)

Правосла́вныя ве́ры ревни́телю,/ раско́лов искорени́телю и безбо́жия обличи́телю,/ моли́твою и трудо́м Творцу́ твоему́ да́же до кро́ве послужи́л еси́,/ пе́рвый святи́телю Ли́пецкий Уа́ре,// о нас Христу́ Бо́гу моли́ся.

НА УТРЕНИ

На Бог Господь: тропарь праздника дважды.

Слава, священномученику Уару. И ныне, праздника.

По 1-м стихословии седален святому, глас 4:

О ди́вный о́строве Валаа́ме,/ опло́те Правосла́вия лю́дем каре́льским!/ О красото́ суро́вая,/ руко́ю Бо́жиею созда́нная/ и по́двиги преподо́бных освяще́нная!/ Та́ко воспева́л еси́, Уа́ре, па́стырю усе́рдный,// ше́ствие многолю́дное корабле́м во оби́тель устроя́я.

Слава, и ныне, праздника.

По 2-м стихословии седален святому, глас 8:

Святи́теля Ли́пецкаго Уа́ра богому́драго,/ па́ству под криле́ собра́вшаго/ и лжеуче́ния но́вая обличи́вшаго,/ ве́рнии, восхва́лим, глаго́люще:// ра́дуйся, утвержде́ние гра́ду на́шему.

Слава, и ныне, праздника.

Или Богородичен иконе, Страстная именуемей, глас 8[[3]](#footnote-3):

Днесь велича́ет ра́достно Спаси́теля Ли́пецк град, я́ко свет со́лнечный восприе́м чудотво́рную Твою́ ико́ну, Влады́чице Богоро́дице, и с любо́вию сла́вит Тя, Ма́терь Бо́жию, и ми́лости и цельбы́ Твоя́, на нас излия́нныя, я́ко повеле́ла еси́ обнести́ о́браз Твой чудотво́рный о́крест гра́да Ли́пецка, да очи́стится святы́нею Твое́ю возду́х от я́зи смертоно́сныя, и да возблагодаря́т вси лю́дие неизрече́нную любо́вь Святы́я и Неразде́льныя и Живонача́льныя Тро́ицы.

Величание:

Велича́ем тя, / священному́чениче Уа́ре, / и чтим честна́я страда́ния твоя́, / я́же за Христа́ во утвержде́ние на Руси́ Правосла́вия / претерпе́л еси́.

Ино величание:

Велича́ем тя, / святи́телю Липецкий о́тче наш Уа́ре, / и чтим честна́я страда́ния твоя́,/ я́же за Христа́ / претерпе́л еси́.

Псалом избранный:

Бог нам прибе́жище и си́ла.

Го́споди, воздви́гни си́лу Твою́ и прииди́, во е́же спасти́ ны.

Глаго́лах о свиде́ниих Твои́х пред цари́, и не стыдя́хся.

Вси язы́цы обыдо́ша мя, и и́менем Госпо́дним противля́хся им.

Тебе́ ра́ди умерщвля́емся весь день, вмени́хомся я́ко о́вцы заколе́ния.

Кре́пость моя и пе́ние мое Госпо́дь, и бысть мне во спасе́ние.

По полиелеи седален, глас 8:

Ни сро́дников и друго́в разлуче́ние, ни пи́щи и крова лише́ние, ни у́зы и ра́ны, ниже́ и́но что от страша́щих чу́вственных никакоже поколеба́ти тве́рдость твою́ возмого́ша: вра́жия бо сове́ты вконе́ц разори́л еси́ кре́постию непрело́жнаго на Христа́ упова́ния. Те́мже ве́рным утеше́ние подае́ши, священному́чениче свя́те Уа́ре. Моли́ Христа́ Бо́га грехо́в оставле́ние дарова́ти пра́зднующим любо́вию святу́ю па́мять твою́.

Слава, и ныне, праздника.

Степенна, 1-й антифон 4-го гласа.

Прокимен, глас 4: Проидо́хом сквозе́ о́гнь и во́ду, / и изве́л еси́ ны в поко́й.

Стих: Разже́гл ны еси́, я́коже разжиза́ется сребро́.

Вся́кое дыха́ние: Евангелие от Матфея, зачало 36.

По 50-м псалме стихира, глас 6:

Распя́таго посреде́ двою́ разбо́йнику/ Бо́га и́стинна пред безбо́жными испове́дал еси́,/ святи́телю Уа́ре богому́дре,/ за и́мя Христо́во к разбо́йником причте́н, / от ни́хже ра́ны и смерть прия́л еси́: / те́мже и сла́вою Небе́сною венча́ешися / от Пострада́вшаго за ны и Воскре́сшаго, / И́же прославля́ет сла́вящих Его́, / да́руя нам безконе́чную жизнь, / и ве́лию ми́лость.

Канон праздника и святаго, глас 2.

Песнь 1.

Ирмос: Грядите, людие, / поим песнь Христу Богу, / раздельшему море, и наставльшему люди, / яже изведе из работы египетския, / яко прославися.

Припев: Святы́й священному́чениче Уа́ре, моли́ Бо́га о нас.

Гряди́те, лю́дие,/ Уа́ра священнострада́льца пе́сньми почти́м,/ побе́ды венце́м увенча́нна,/ и с ли́ки новому́ченик Христа́ Жизнода́вца пою́ща,/ я́ко просла́вися.

Во святе́м креще́нии и́мя Петро́во восприи́м,/ нра́ву того́ уподо́бился еси́, свя́те Уа́ре,/ и ка́мень ве́ры яви́лся еси́,/ в не́мже ди́вный во святы́х Бог просла́вися.

От ма́терних пеле́н Го́сподеви возложена,/ и обет служи́ти Це́ркви Его́ до конца́ соблю́дша,/ священному́ченика Уа́ра воспои́м,/ в не́мже Христо́с просла́вися.

Богородичен: Моли́твами Твои́ми води́мь, я́ко о́блаком дре́вле, Богороди́тельнице Мари́е, испове́дник росси́йских боже́ственный полк, Христа́ Победи́теля воспева́ет, я́ко просла́вися.

Катавасия: Крест начертав:

Песнь 3.

Ирмос: Утверди нас в Тебе, Господи, / древом умерщвлей грех, / и страх Твой всади / в сердца нас поющих Тя.

Ве́рою и любо́вию пламене́я, лю́ди каре́льския приити́ ко Христу́ научи́л еси́, свои́м их язы́ком благовеству́я о Ца́рствии Бо́жии, и пе́нием ди́вным сердца́ умягча́я.

Ста́рцев Валаа́мских собесе́дниче, свя́те Уа́ре, ше́ствия моле́бная корабле́м во обитель их устроя́л еси, люди Божия ко Христу путеводящую.

Па́стыря до́бра тя позна́ша ве́рнии кра́я Каре́льскаго, благочестию научающа, ду́ши и телеса́ врачу́юща, вся́кую ну́жду их предваря́юща и ко спасе́нию наставля́юща.

Богородичен: Утверди́ нас во Христе́, Всеблага́я, моли́твами уго́дника Твоего́ Уа́ра, и стра́хом боже́ственным, Чи́стая, от земли́ возведи́ нас, пою́щих Тя.

Кондак и икос праздника.

Седален святому, глас 6:

Я́коже со́лнце, ту́чами сокрыва́емо,/ от све́та своего́ не престае́т:/ та́ко и ты, священному́чениче Христо́в Уа́ре,/ от па́ствы ну́ждею удале́нный,/ и служе́ния церко́внаго отреше́нный,/ о лю́дех Бо́жиих и о гоня́щих тя/ моли́тися не преста́л еси́./ Те́мже любо́вию Небе́сною// осия́й нас, пою́щих тя.

Слава, и ныне, праздника.

Песнь 4.

Ирмос: Услышах, Господи, / слух Твоего смотрения, / и прославих Тя, / Едине Человеколюбче.

Услы́ша до́брый па́стырь Уа́р слух расхище́ния ста́да церко́внаго, и, послуша́нием святы́м препоя́сався, взыска́ти поги́бшия ско́ро изы́де.

Свято́му Патриа́рху Ти́хону ве́рно после́дуя, свя́те Уа́ре, жезл святи́тельский, я́коже крест, прия́л еси́, и во́лки во оде́ждах о́вчих обличи́л еси́.

Па́стырем о́браз и ве́рным чадолюби́вый оте́ц яви́лся еси́, па́ству Ли́пецкую под криле́ собира́я и сло́вом Ева́нгельским в годи́ну гла́да духо́внаго напитова́я.

Богородичен: Услы́шавше, Влады́чице, о явле́нии ико́ны Твоея́ Держа́вныя, страда́льцы Христо́вы главы́ своя́ восклони́ша, на чуде́сную Твою́ по́мощь упова́юще.

Песнь 5.

Ирмос: Сеннописанный мрак гаданий разорив, / и верных прибытием истины, / Богоотроковицею озарив сердца, / и нас светом Твоим, Христе, настави.

Хлеб Небе́сный и Ча́шу Жи́зни на земный хле́б премени́ти никто́же да дерзне́т, в годи́ну лю́тую ве́рным святи́тель глаго́лаше: оба́че вкуси́те и ви́дите, я́ко благ Госпо́дь.

Хра́мы Бо́жия видя оскверняемы и я́ко ово́щная храни́лища сотворяемы, со пророком возопил еси, Уаре: не помяни беззаконий наших, Господи.

У́з и темни́ц не страши́тися ве́рныя увещава́я, святи́телю пресве́тле Уа́ре, све́том Христо́вым де́монский мрак отгна́л еси́, и вся превозмо́гл еси о Го́споде, укрепля́ющем тя.

Богородичен: Светоно́сный о́блаче, Богоро́дице, Со́лнца Христа́ на руку́ носи́вшая, ра́достию о Бо́зе Спа́се озаря́ющи му́ченики, и нас Све́том Твои́м, Блага́я, наста́ви.

Песнь 6.

Ирмос: Ко Господу от кита Иона возопи: / Ты мя возведи из глубины ада, молюся, / да яко Избавителю во гласе хваления, / истины же духом пожру Тебе.

Ко Го́споду от уз темни́чных вопия́ше страда́лец доблему́дренный Уа́р: Ты мя укрепи́, Всеси́льне Спа́се, в пра́вде Твое́й до конца́ устоя́ти.

Суде́й непра́ведных преще́ния, и лжесвиде́телей наве́ты посрами́л еси́, свиде́телю нело́жный пра́вды Бо́жия, ея́же не терпя́ху тьмы служи́телие.

Ча́да твоя́ пла́чущая утеша́я, злом за зло не воздава́ти запове́дал еси́, но пра́вдою Христо́вою досто́йно пожи́ти: сия́ и нам, о́тче, твори́ти помози́.

Богородичен: К Тебе́, Пречи́стая, взыва́ху томи́мии во у́зах испове́дницы: Ты возведи́ от а́да лю́ди ру́сския, да Твой покро́в и по́мощь воспое́м во ве́ки.

Кондак, глас 8:

От ю́ности на служе́ние Це́ркви призва́нный,/ Ева́нгелия све́тлый пропове́дниче,/ о наро́де попечи́телю и училищ устрои́телю,/ ду́ш и теле́с врачева́телю ми́лостивый,/ священному́чениче Уа́ре,/ вся претерпе́л еси́ за Христа́, ны возлюби́вшаго// Его́же моли́ спасти́ся душа́м на́шим.

И́кос: Прииди́те, ве́рнии,/ к подвигом святых возведе́мся мы́слию:/ притеце́м ко страда́льцу Христо́ву Уа́ру/ и вку́пе с ним Казахста́нскую зе́млю дости́гнем,/ да ви́дим, ка́ко во у́зах от ме́ста на ме́сто гони́мь быва́ше,/ ка́ко в го́рьких рабо́тах тя́жко тружда́шеся,/ ка́ко на́г, пи́щи и кро́ва лише́н, в пусты́ни пути́ углажда́ше,/ ка́ко во мра́чнем узи́лищи от разбо́йник сме́рти преда́н бысть./ Но во всех сих препобе́дил есть за возлюби́вшаго ны Христа́,// Его́же мо́лит ны́не спасти́ся душа́м на́шим.

Песнь 7.

Ирмос: Купина в горе огнеопальная, / и росоносная пещь халдейская, / яве предписа Тя, Богоневесто: / Божественный бо Невещественный / в вещественнем чреве, Огнь неопально прияла еси: / темже из Тебе Рождшемуся поем: / благословен еси, Боже отец наших.

Купина́ не опали́ся огне́м, и пещь халде́йская о́троки не вреди́. Тя же, священному́чениче Уа́ре, ни долгота́ ше́ствия сме́ртнаго, ни широта́ пусты́ни изгна́ния от любве́ Христо́вы ника́коже разлучи́, пою́ща: благослове́н Бог оте́ц на́ших.

Твоему́ в веще́ственней пло́ти страда́нию удиви́шася ли́цы безпло́тных, Уа́ре: ка́ко рабо́ты го́рькия, пи́щи и сна лише́ние, мраз и зной нестерпи́мый кро́тко претерпе́л еси́, благословля́я Бо́га оте́ц на́ших.

Кто не воспла́чет, о терпе́нии твое́м умили́вся, смире́нне святи́телю, я́ко со ине́ми страда́льцы, гла́дом и му́ками изморе́нными, пути́ углажда́ше в пусты́ни: те́мже и нам путь ко Христу́ указу́еши, испове́дниче Бо́га оте́ц на́ших.

Богородичен: Купино́ю проображе́нная дре́вле, и пе́щию росоно́сною, Влады́чице Чи́стая, но́выя му́ченики в горни́ле скорбе́й соблюла́ еси́ душе́ю нетле́нны, до конца́ претерпе́ти вся укрепи́вши, и пе́сни дре́вней тех научи́вши: благослове́н Бог оте́ц на́ших.

Песнь 8.

Ирмос: В пещи отрочестей, / прообразил еси иногда Твою Матерь, Господи: / образ же Сия из огня изимаше, неопально входящия. / Юже поем явльшуюся Тобою концем днесь, / и превозносим во вся веки.

Во у́зах караганди́нских со испове́дники мно́гими тя́жкими труды́ изнуря́емь, ца́рственное души́ твоея́ досто́инство соблю́л еси́, Уа́ре святи́телю, Го́спода превознося́ во вся ве́ки.

Ле́ствица к Небеси́ восхожде́ния бысть тебе́ степь казахста́нская, иде́же земны́я вся́кия ве́щи совле́кся, на голго́фу твою́, Уа́ре, возше́л еси́, и во́лею Христу́ соряспя́лся еси́.

В терпе́нии му́ченицы благода́тию укрепи́вшеся, ра́дующеся упова́ние улучи́ша: вме́сто безче́стия, венцы́: за у́зы темни́чныя, рай: за е́же со злоде́и осужде́ние, со а́нгелы житие́ и блаже́нство.

Богородичен: Побе́ду во бра́нех, и ра́дость в ско́рбех, земли́ Росси́йския Боже́ственный покро́в отцы́ на́ши позна́ша Тя, Влады́чице: Ю́же пое́м, сы́нове их хотя́ще бы́ти, и превозно́сим во вся ве́ки.

Песнь 9.

Ирмос: Яже прежде солнца / светильника Бога Возсиявшаго, / плотски к нам Пришедшаго из боку Девичу, / неизреченно Воплотившая, Благословенная Всечистая, / Тя, Богородице, величаем.

Прииди́те, мучениколю́бцы, све́тлаго торжества́ наслади́мся, е́же святы́й Уа́р днесь предлага́ет: О наде́жды исполне́ние! О любве́ воздая́ние! О побе́да ве́ры, мир победи́вшая!

Прииди́те вси, благоче́стно жи́ти хотя́щии, благода́тию му́ченик укрепи́мся, и сло́во Христо́во па́ки услы́шим: в ми́ре ско́рбни бу́дете: но дерза́йте, я́ко Аз победи́х мир.

Прииди́те, вся племена́ и язы́цы, у́зрите безчи́сленное мно́жество му́ченик, от степе́й казахста́нских до мо́ря Бе́лаго, и свиде́тельство их па́ки услы́шите: я́ко Христо́с Иису́с вчера́ и днесь То́йже и во ве́ки.

Богородичен: Просла́вим, ве́рнии, Обра́дованную Богоро́дицу, со святы́м Уа́ром и мно́жеством му́ченик: ра́дуйся, Сокро́вище упова́ния на́шего, ра́дуйся, ми́ру Спасе́ние. Тя, всех Ра́дости Вину́, велича́ем.

Светилен.

Подобен: Чертог Твой:

Черто́г Твой ви́дев, Спа́се мой, украше́нный, / ри́зу святи́тельскую сла́вный Уа́р кровьми́ украси́./ Просвети́ мя того́ светлостьми́, / Светода́вче, и спаси́ мя.

Слава, и ныне: праздника.

На Хвалитех стихиры на 6: праздника 3,

и священномученику Уару стихиры, глас 1.

Подобен: Небесных чинов:

Небе́сным чино́м ра́дование,/ земноро́дным в наде́жди утвержде́ние/ честна́я па́мять твоя́, святи́телю Уа́ре, яви́ся:/ моли́ за ны, и́же ве́рою к тебе́ прибега́ющия,/ тя бо предста́теля те́пла// в ли́це новому́ченик стяжа́хом.

Небе́снаго Царя́ воево́до,/ святи́телю Уа́ре достосла́вне,/ полка́ па́стырей духо́вных предводи́телю,/ му́жески Це́рковь Ли́пецкую заступи́л еси́/ и, зе́млю казахста́нскую ороси́в кровьми́,// вене́ц нетле́нный от Христа́ прия́л еси́.

Небе́сныя сла́вы му́чеников соприча́стниче,/ от вели́кия ско́рби прише́дших,/ и убели́вших ри́зы своя́ Кро́вию А́гнчею:/ с ни́ми моли́ непреста́нно,/ Уа́ре священностра́дальче,// во и́стинней ве́ре нам ча́дом твои́м устоя́ти.

Слава, глас 4:

Ра́дуется ны́не Ли́пецкая земля́/ в торжестве́ твое́м, Уа́ре добропобе́дне,/ ты бо в годи́ну сму́тную чистоту́ Правосла́вия сохрани́в,/ во́лки в ко́жах о́вчих отгна́л еси́/ и па́ству твою́ во истине утверди́л еси́,/ и ны́не во сла́ве Христу́ предстоя́,// присно мо́лиши спасти́ся душа́м на́шим.

И ныне, праздника.

Великое славословие, и отпуст.

НА ЛИТУРГИИ

Блаженна от канона праздника, песнь рядовая, на 4, и священномученика Уара, песнь 3-я, на 4.

Прокимен, аллилуарий, причастен праздника и святаго.

Апостол и Евангелие дне и святаго.

Прокимен, глас 7: Честна́ пред Го́сподем / смерть преподо́бных Его́.

Стих: Что возда́м Го́сподеви о всех, я́же воздаде́ ми;

Апостол к римляном, зачало 99.

Аллилуия, глас 2: Свяще́нницы Твои́ облеку́тся в пра́вду, и преподо́бнии Твои́ возра́дуются.

Стих: Бог нам прибе́жище и си́ла, Помо́щник в ско́рбех, обре́тших ны зело́.

Евангелие от Луки, зачало 106. Конец: В терпении вашем стяжите душа ваша.

Причастен: В память вечную будет праведник, от слуха зла не убоится.

Молитва

О свяще́нная главо́, архипа́стырю предо́брый слове́снаго твоего́ ста́да, священному́чениче Уа́ре!

Ты в честне́м свяще́нстве твое́м дом твой до́бре упра́вил еси́: научи́ и нас в до́мех наших жи́ти согла́сно.

В просвещении карелов усердно потрудился еси: помози и нам во благовестии подвизатися.

Прише́дшей на зе́млю на́шу годи́не гоне́ний, во архиерейстем чине тве́рдость упова́ния твоего́ и чистоту́ ве́ры яви́л еси́: и нас научи́ в мо́ри собла́знов и лжеуче́ний ум светел и се́рдце чи́сто сохрани́ти.

Ко страда́нию за и́мя Христо́во Про́мыслом Бо́жиим возведе́н был еси: укрепи́ и нас, чад твои́х, ве́рных пребы́ти, егда́ прии́дет на ны испыта́ния час.

О святи́телю Ли́пецкий, мо́лит тя ны́не па́ства твоя́: сохрани́ град и зе́млю на́шу от междоусо́бныя бра́ни, ересе́й и расколов, от мо́ра, и гла́да и вся́кия па́губы. Да в ми́ре и тишине́ на земли́ пожи́вше, с тобо́ю, о́тче, на па́житех ве́чных со все́ми святы́ми обря́щемся, в черто́зех Бо́га, в Тро́ице воспева́емаго и покланя́емаго во ве́ки веко́в. Ами́нь.

1. 3 стиховные стихиры утверждены Св. Синодом в составе службы Собору Липецких святых (Журнал №65 от 29.07.2017 г.). [↑](#footnote-ref-1)
2. Текст тропаря утвержден Св. Синодом в составе службы Собору Липецких святых (Журнал №65 от 29.07.2017 г.). [↑](#footnote-ref-2)
3. Текст утвержден Св. Синодом в составе службы Собору Липецких святых (Журнал №65 от 29.07.2017 г.). [↑](#footnote-ref-3)